runetrust/blame-folketinget-dk huggingface dataset:
Josephine Fock (ALT), 2017-09-07:
Og der lægger vi os jo meget tæt op ad f.eks. miljøtænketanken CONCITO, som siger, at det er de tekniske ting, man skal se på i bilen, så de biler, der er mest miljøvenlige, også skal have de lavere afgifter, hvorimod andre omvendt skal have de højere afgifter, og dermed også det sikkerhedsmæssige og vedligeholdelsesmæssige i forhold til, hvordan man skruer et afgiftssystem sammen.
Lone Dybkjær (RV), 2009-03-24:
Og derfor synes jeg, at det er et samlet kompleks, og der synes jeg altså også, at man skal tage de fysiske rammer med. Så der er både tale om de fysiske rammer, og der er tale om den omsorg, der er for de ældre, og så er der selvfølgelig tale om at benytte teknologiske hjælpemidler; det er der helt sikkert.
Brian Mikkelsen (KF), 2012-11-15:
Der er ikke nogen tvivl om, at når man konsulterer de mennesker, som arbejder med det, når man snakker med dem om det, og når man ser de forskellige undersøgelser, som byggebranchen har lavet, som Danske Malermestre har lavet, har det betydet langt flere ordrer for håndværkerne.
Søren Søndergaard (EL), 2002-03-21:
Men der er én ting, jeg har respekteret, og det er den tidligere konservative ordfører, den normale ordfører, hr. Helge Adam Møller - undskyld, nu skal jeg passe på, hvad jeg siger her - som har gentaget, at politiske flygtninge skulle man selvfølgelig give mulighed for at få asyl.
Dan Jørgensen (S), 2022-03-30:
Hvis jeg lige må lave bare et par sammenligninger – og hvis hr. Morten Messerschmidt ovenikøbet vil give mig lidt opmærksomhed: Den regering, som hr. Morten Messerschmidt støttede, inden magten skiftede her for 2½ år siden, aflyste jo havvindmølleparker, aflyste mål om at udfase kul, lavede i det hele taget en tilbagerulning af en ambitiøs klima- og miljøpolitik på en lang, lang række områder.
Kristian Jensen (V), 1998-04-02:
Gennem konkurrence kan vi få afprøvet, hvilken kvalitet vi faktisk har i vores togtransport og derigennem sikkert opnå højere kvalitet eller lavere pris. Venstre finder det vigtigt, at konkurrencen på godstransporten sker på kommerciel basis og vil derfor arbejde for at få endnu flere støtteordninger til godssektoren fjernet.
Henrik Svane (RV), 2000-11-23:
Jeg må altså konstatere, at på dette punkt er det ved at skride med hensyn til retssikkerheden i Det Konservative Folkeparti, når hr. John Vinther siger, at selv om der er en til vished grænsende sandsynlighed for, at de ikke kan få asyl, kan vi nok klare det, så de, som rent faktisk for nærværende får asyl, får afgjort deres sag inden for 48 timer.
Ellen Trane Nørby (V), 2019-11-19:
Det handler jo om, at vi har en lang række uddannelsesinstitutioner, og gik det efter Nye Borgerliges ønske om bare det fulde frie valg, jamen så kan man sådan set på nogle af institutionerne få tømt institutionerne så meget, at der ikke er et grundlag for at kunne have uddannelse.
Sascha Faxe (ALT), 2025-05-27:
Noget af det, som vi jo igen og igen taler om om menneskesyn i forhold til Kina, er jo Tibet, som jo fortsat er annekteret, og hvor man er i gang med etnisk udrensning; det er uighurerne, hvor der er et folkemord i gang; men det er også mod etniske kinesere, hvor man har en overvågning og en rating af egen befolkning.
Rasmus Jarlov (KF), 2016-10-27:
Så når landbruget kommer med nogle indvendinger i forhold til miljøreglerne, hvor der peges på, at der er vedtaget nogle regler, som ikke gør noget godt for naturen, men generer landbruget, jamen så har vi den pragmatiske indstilling, at vi ser på, om vi kan imødekomme dem, således at landbrugene kan få det bedre, uden at det går ud over vores natur.
Lone Dybkjær (RV), 2009-03-24:
Det, jeg synes er vigtigt, når vi tager den drøftelse, er, at vi også får den her samlede drøftelse af de pågældende situationer, for det er jo et spørgsmål om, hvor meget vi afsætter til omsorg, til personale, og hvor meget vi bruger til tekniske hjælpemidler.
Simon Kollerup (S), 2025-05-13:
Vi supporterer det fra politisk side i forsvarsforligskredsen, og nu bliver der så også nedsat det her advisoryboard med både Værnepligtsrådet, KVINFO, HKKF – Soldaternes Fagforening og andre, som kan følge arbejdet og også hele tiden skubbe på, så der lægges mere til.
Bertel Haarder (V), 2002-03-21:
Det danske arbejdsmarked er i forvejen meget stift, vi er meget velorganiserede, og de organiserede personalegrupper sidder og vogter skinsygt på hvem som helst, der vil vove sig ind på deres område med en lidt anderledes uddannelse; den institutionelle protektionisme på vores uddannelsessteder er uden ende. Derfor er det, vi kommer med et lovforslag om at udstyre dette center for vurdering af udenlandske uddannelser med magt til at nedbryde barrierer, sådan at folk med anderledes kvalifikationer kan få en chance for at bidrage til det danske samfund og dygtiggøre sig.
Martin Lidegaard (RV), 2007-02-22:
Jeg skal ikke gentage bl.a. Dansk Folkepartis ordfører, der på udmærket vis gennemgik indholdet af de fem punkter, men nøjes med at knytte to mere politiske kommentarer til lovforslaget, som Det Radikale Venstre i øvrigt regner med at kunne støtte.
Pernille Skipper (EL), 2015-10-29:
Så vi synes sådan set, at de problemer, der er ved digitaliseringen – hvad der har været andre eksempler på, hvor man har risikeret at tromle hen over grupper i vores samfund, som ikke har så nemt ved de nye udviklinger – er blevet løst på nogenlunde passende vis med det her lovforslag.
Victoria Velasquez (EL), 2022-05-05:
Den her aftale er jo en del af en større aftale, hvor der også er nye ting i udbudsloven, og det er også bare hensigtserklæringer, hvor man slet ikke griber den mulighed, som der har været i skåltalerne, om rent faktisk at sikre flere lærepladser og sikre nogle af de ting, som vi ved er helt vildt vigtige, hvis vi skal sørge for at have kvalificeret og uddannet arbejdskraft i fremtiden.
Alex Ahrendtsen (DF), 2012-06-07:
Jeg har ganske klart fra denne talerstol sagt, at hvis det er, at man er blevet stødt over den måde, jeg har formuleret mig på vedrørende dele af det borgerlige Danmark, måden, de har villet reagere på i denne sag, nemlig stemme ja til dette lovforslag, så beklager jeg det da.
Morten Østergaard (RV), 2020-02-25:
Jeg synes også, vi med aftalen om en klimalov før juleferien kom et godt stykke af vejen, fordi så mange partier sluttede op om det, og det var med til at vise, at det momentum, der er i befolkningen, måske faktisk også langt om længe endelig er ved at indfinde sig i Folketinget.
Hans Christian Schmidt (V), 2016-10-27:
Men jeg synes jo, at det, hr. Kim Christiansen siger her i dag, da selvfølgelig er dybt fornuftigt, for når først man som politiker skal lægge ryg til, at man laver nogle besparelser og reduktioner osv., og man så bagefter ser nogle ting, som man måske godt ville have vidst inden, så man i det mindste kunne tage det med i sine betragtninger, før man begyndte at skulle stå på mål for sådan nogle ting, så kan jeg godt forstå det.
Karen Hækkerup (S), 2008-02-28:
For som jeg ser det, så er det jo i dag ulovligt at hacke sig ind på sådan nogle billeder - der er endda også en rimelig stor straf, hvis man gør det - og jeg må sige, at jeg aldrig har hørt om sager, hvor det har været tilfældet, at billeder fra taxaer eller andet er blevet plastret op på avisers forsider; jeg har aldrig nogen sinde set det.
Klaus Hækkerup (S), 2008-05-27:
Når Dansk Folkepartis ordfører nævner olieprisen og siger, at den vil stige, vil jeg også tilføje, at lige præcis det samme gør sig jo gældende for de færger, der sejler i dag, lige præcis derfor vil taksten komme til at stige, og lige præcis derfor vil indtægterne fra Femern Bælt-broen, som jo skal relateres til taksten, også komme til at stige, så økonomien er ganske sund.
Susanne Zimmer (UFG), 2020-12-09:
Der tænker jeg, at uddannelse kommer ind som en meget vigtig faktor, så man lærer at håndtere de her ting, så det ikke bliver mere omkostningstungt og der ikke bliver mere madspild osv., men at det fremmer sundheden hos de mennesker, der får mulighed for at spise mere grønt.
Holger K. Nielsen (SF), 2005-05-17:
Er det ikke lidt dobbeltmoralsk, når man har kørt mange argumenter for, at vi skal med i den her aktion for at sikre demokrati i Irak, at det så viser sig, at en af de virkelige begrundelser er at kunne leve op til Dansk Folkepartis krav om, at irakiske flygtninge skal sendes hjem?
Lars Barfoed (KF), 2004-03-09:
Det er den form for logik, vi skal se på, og derfor er skattelettelser til erhvervslivet, så de bedre kan tjene nogle penge, klart til fordel for danske lønmodtagere, for det sikrer, at virksomhederne bliver i Danmark og skaber indtjening i Danmark, og det er det, vi skal leve af.
Mogens Nørgård Pedersen (KRF), 2003-03-12:
Kristeligt Folkeparti vil i øvrigt heller ikke på nogen måde acceptere, at afladsordninger med investering i CO2-besparende projekter skal ske for ulandsmidler eller via Mifresta-rammen, midler, som i forvejen er afsat til andre formål, og som i forvejen er udhulet.
Birthe Skaarup (DF), 2001-05-10:
Nu har vi tidligere i dag førstebehandlet et forslag til lov om i videst muligt omfang at sikre, at borgerne får medicinpræparater til de lavest mulige priser her i landet, og man har faktisk afæsket lægemiddelindustrien et løfte om at holde priserne på et europæisk gennemsnit, men alligevel må borgerne stadig væk betale højere priser her i Danmark, bl.a. på grund af den høje moms.
Lennart Damsbo-Andersen (S), 2011-04-28:
Det betyder jo ikke nødvendigvis, at diskussionen om, hvad det er, der er konsekvenserne af f.eks. at indføre dobbelt statsborgerskab, stopper, og den debat tror jeg vil fortsætte, ikke kun her i Tinget, men i hvert fald også i Socialdemokratiet en tid endnu, inden der er mulighed for at tage endelig stilling.
Trine Pertou Mach (EL), 2023-04-19:
Spørgsmålet lyder: Hvad er regeringens holdning til og reaktion på de voldsomme begivenheder i Jerusalem i sidste uge, altså i påskeugen for nu at præcisere det, konkret de israelske soldaters brutale overgreb på palæstinensere i al-Aqsa-moskéen, og hvad påtænker ministeren at foretage sig politisk i forhold til den israelske regering og dens ansvar for at overholde international lov og respekt for palæstinensernes basale menneskerettigheder?
Thor Pedersen (V), 2005-12-07:
Det er i virkeligheden bedre ydelser til alle i den gruppe, og det er jo det, der hele tiden har været underliggende i Velfærdskommissionen: Løfter man velstandsniveauet hos private, er man også samtidig parallelt nødt til at løfte velfærdsniveauet i det offentlige, fordi alle forventer, at den levestandard, der, om jeg så må sige, gælder på det private område, genspejles i de krav, der kan stilles til det offentlige.
Kristian Thulesen Dahl (DF), 2013-02-06:
Problemet er, at statsministeren forholder sig til noget rent principielt og laver en ny grænsetrækning, i forhold til hvornår det er Folketinget og hvornår det er regeringen, der definerer, om det er relevant for Folketingets medlemmer at stille spørgsmål på et givent område.
Kirsten Normann Andersen (SF), 2022-03-31:
Men vi ved også alle sammen, at det efterslæb, der jo bl.a. stammer fra tjenestemandsreformen fra 1969 forudsætter, at der også er en politisk vilje til at tilføre de nødvendige midler til at udligne den lønforskel, som der er i forhold til de typiske kvindefag.
Karin Nødgaard (DF), 2014-11-21:
Og så vil jeg egentlig bare høre, om ordføreren så kunne afsløre lidt om, hvilke drøftelser man har i SF i forhold til at følge op på det her lovforslag om digitalisering, og i forhold til om der skulle ske nogle ændringer, sådan at vi måske netop kan favne en bredere gruppe af dem, som ikke er kommet med på den digitale bølge.
Karin Liltorp (ALT), 2025-11-06:
Derfor vil jeg i dag på vegne af Alternativet sige direkte til alle dem i Danmark, der ikke er født med et dansk pas, men alligevel føler sig hjemme i Danmark; til alle dem, der har boet her hele livet; til dem, som er nye Danmark: Vi ser jer, vi værdsætter jer, vi værdsætter jeres bidrag til vores arbejdspladser, til vores kultur og til vores lokalsamfund.
Maja Panduro (S), 2013-05-14:
Så er der den voksenudredningsmetode, som ministeren har lavet sammen med KL, og så er der selvfølgelig også foruden en række andre tiltag i form af den nye klagestruktur, som regeringspartierne har lavet sammen med Liberal Alliance og sammen med Enhedslisten, som lige præcis handler om, at vi skal have forenklet adgangen,
Eigil Andersen (SF), 2008-02-20:
Jeg kan også nævne, at jeg forleden dag i Berlingske Tidende, som ingen kan beskylde for at være en SF-avis, så, at flydende brændsel er steget med 23 pct. det seneste år, smør og spiseolie 20 pct., prisen på mælk 18 pct., kartofler 17 pct., busbilletter 9 pct. osv. osv.
Lars Kramer Mikkelsen (S), 2001-01-10:
Fristen for tilflytternes optagelse på valglisten foreslås forkortet fra 18 til 15 dage før valgdagen med henblik på at forbedre mulighederne for, at vælgere, der er flyttet kort før valgdagen, kan blive optaget på valglisten under den nye bopæl.
Thomas Jensen (S), 2016-11-08:
Om det, der handler om spillovgivningen, vil jeg sige, at vi lige skal have ministeren til at komme ind på Danske Spils rolle og hvordan Danske Spil vil blive berørt og på, hvad ministeren har tænkt sig at gøre, for at Danske Spil har gode forudsætninger for at drive virksomhed fremover.
Bodil Kornbek (KRF), 2003-03-27:
I oktober sidste år afslørede en rundspørge, at hver tredje kommune havde indstillet sig på at skulle betale enten et ekstra kontant tilskud eller dække regningen for større udskrivninger. Statsministeren har selv flere gange udtalt, at vi skal gøre mere for at hjælpe den gruppe, som har svært ved at finde fodfæste i samfundet og på arbejdsmarkedet.
Aaja Chemnitz Larsen (IA), 2018-05-30:
Jeg hører indimellem, at folk også nogle gange er bekymret for, hvordan jeg håndterer det, når jeg får de her negative kommentarer, men heldigvis får jeg rigtig, rigtig mange gode kommentarer, og nogle af de bedste, jeg kan få, er, når jeg hører, at jeg er den bedste repræsentant, som Grønland har haft i Folketinget.
Julie Skovsby (S), 2012-05-25:
Det, jeg selv gjorde, da jeg blev ordfører for Socialdemokraterne i forbindelse med det her beslutningsforslag og kunne læse de dokumenter, der er knyttet til beslutningsforslaget, var, at jeg gik ind på høringsportalen for at læse, hvad det var, regeringen foreslog, og hvad det var for en bekendtgørelse, man havde sendt i høring.
Lene Espersen (KF), 2008-03-11:
Fødevarestyrelsen er imidlertid ved at tilvejebringe det nødvendige grundlag, og styrelsen har i den forbindelse oplyst, at man netop nu er i forhandlinger med Dansk Kvæg, Dansk Svineproduktion og Den Danske Dyrlægeforening om ordningens indførelse i landets kvæg- og svinebesætninger.
Charlotte Dyremose (KF), 2004-11-19:
Men så kan jeg jo til gengæld bare glæde mig over, at vi nu har fået en regering, der har sat skattestop for de grønne afgifter, som jo var noget af det, der før i tiden virkelig ramte de fattigste børnefamilier, og at vi derfor på den måde sådan set har sørget for at hjælpe dem.
Pernille Frahm (SF), 2009-03-31:
Når det så går tilbage, og når man så har presset på, for at en del af det her kulturliv skulle finansieres over private sponsorater, så 7 pct. i snit nu er dækket af private sponsorater - og ikke 17 pct., som jeg indrømmer at jeg kom til at sige - kan det jo ikke undgå at påvirke situationen, når bankerne f.eks. melder ud, at de nu trækker en del af deres sponsorpenge tilbage, og andre firmaer siger, at de vil gøre det samme.
Stine Brix (EL), 2014-12-12:
Vi har et problem, uanset at der i debatten i dag har været talt om, at vi har alle mulige data, for faktisk, når det gælder formue, har vi temmelig mangelfulde opgørelser over formue, så det var i hvert fald et sted, vi kunne rette meget op, hvis vi gerne ville følge området.
Simon Emil Ammitzbøll (LA), 2011-02-01:
Så ja, det er i sandhed en meget bemærkelsesværdig forligskreds, som præsenterer os andre for et lovforslag, som man øjensynlig ikke engang er blevet enige om, i forhold til Dansk Folkeparti, og ikke ved hvad konsekvenserne vil være af, set i forhold til samtlige ordførere fra forligskredsen.
Thor Pedersen (V), 2006-10-04:
Jeg er meget tilfreds med at kunne konstatere, at formanden siger, at den aftale for næste år også indebærer, at man kan fastholde den service, vi kender i dag, endda korrigeret for, at der er flere elever i folkeskolen, og at der i øvrigt også er et løft omkring ældreomsorg.
Leif Mikkelsen (NY), 2007-10-09:
Jeg noterer mig, og jeg håber, jeg læser det rigtigt, at der i lovforslaget er en smidiggørelse af de perioder, som en økologisk landmand, der er inde i rytmen, skal binde sig til med en fortsættende virksomhed, altså at det ikke er de her klumper, en årrække, som man skal binde sig til med risiko for store prisudsving - hvilket vi har set i de senere år - der gør det usikkert, om man skal binde sig for næste periode eller ej.
Lone Dybkjær (RV), 2009-01-15:
Jeg vil lade være med at kritisere ligestillingsministeren for ikke at have lavet 70 andre forslag, men blot komme med den generelle bemærkning, at det dog er glædeligt, at der er et enkelt regeringsmedlem, som ikke er totalt fodslæbende, når det drejer sig om ligestilling.
Mogens Lykketoft (S), 2002-11-13:
Jeg vil gerne bede om statsministerens forklaring på, at han i forbindelse med finanslovaftalen har accepteret et meget alvorligt knæk i sin egen troværdighed ved at kassere og bryde aftalen om satsreguleringen og åbne op for, at partier, der er erklærede modstandere af hele konstruktionen, kan deltage.
Astrid Krag (SF), 2008-04-15:
Baggrunden for lovforslaget er altså problemet med mængden af kvalificeret arbejdskraft i Danmark, og derfor er det også en væsentlig pointe for os i SF, at lovforslaget om rekruttering af udenlandsk arbejdskraft ikke må træde i stedet for en kontinuerlig indsats for at styrke opkvalificering af den danske arbejdskraft.
Frank Aaen (EL), 2007-02-27:
Jeg kan da f.eks. sige, at da vi i sin tid – for nogle år siden – skulle grave i selskabstømmersagen for at finde ud af, hvem det nu var, der havde solgt til selskabstømmerne, altså de grimme drenge, dem, der havde taget alle pengene, hvor alle i offentligheden troede, at det var sådan nogle lidt forhutlede revisorer og lidt andre folk, der var ude i noget rigtigt snavs og skulle sidde mange år i fængsel – og nogle af dem kom også til det – så viste det sig jo, at da vi kiggede efter, var det tandlæger, automobilforhandlere og advokater, i stribevis af advokater, som selv havde scoret de fleste penge i forbindelse med selskabstømmeriet.
Torben Hansen (S), 2008-04-23:
Derfor synes Socialdemokratiet, at det er rimeligt, at vi nu også begynder at diskutere, hvordan vi kan forbedre luften i byen, og da vi i sidste uge foreslog, at alle byer ned til 10.000 indbyggere skal have mulighed for at lave miljøzoner, så de bedre kan regulere forureningen fra trafikken, var Venstres ordfører også ude i tv at sige, at det lød ganske fornuftigt.
Meta Fuglsang (SF), 2012-02-09:
Jeg synes, det er vigtigere at kigge på, hvad vi kan gøre for at undgå, at mennesker, også unge mennesker, kommer i den situation, og det er der, vi skal sætte ind og bruge kræfterne. Så det, Folketinget kan gøre, er selvfølgelig at ændre strafferammen, men vi kan så mange andre ting, som faktisk virker bedre på det, der er problemet, nemlig at nogle kommer i den her situation, og det vil jeg meget hellere være med til at kigge på.
Jørn Jespersen (SF), 2003-05-12:
Men jeg fatter ikke, at Kristeligt Folkeparti og Dansk Folkeparti accepterer at lave et forlig, hvori de forpligter sig til, at de ikke kan være med til at fremsætte forslag om flere penge, hvis de føler, der er brug for det, uden overhovedet at vide, hvad det er for et beløb, der er blevet afsat.
Kristian Thulesen Dahl (DF), 2004-06-03:
Vi har lagt planlovskompetencen ud til kommunerne med henblik på, at det er dem, der bor ude i landdistrikterne, der selv i højere grad finder ud af, hvordan man skal indrette sig, og så prøver vi nu med den nye landbrugslov at sikre, at der bliver mulighed for flere hobbylandmænd eller andre former for bosætninger ude på landet, der sikrer liv i landdistrikter.
Yildiz Akdogan (S), 2008-12-02:
Jeg vil gerne nævne, også når man tænker på nogle af de nye udfordringer, som bibliotekerne har i f.eks. nogle koncentrerede boligområder, hvor de også påtager sig en opgave i forhold til de lidt svage nydanske borgere, at jeg egentlig ikke rigtig kan forstå, hvorfor ordføreren mener, at man skal vente og se tiden an.
Frank Aaen (EL), 2005-04-19:
Jeg forstod på hr. Holger K. Nielsen, at den vision, der bl.a. ligger i traktaten her, er, at der skal være en modpol til USA, og det er selvfølgelig også derfor, der i traktaten står, at de enkelte lande forpligter sig til gradvis at forbedre deres militære kapacitet.
Christian Rabjerg Madsen (S), 2018-01-25:
Som tingene er i øjeblikket, har jeg svært ved at se de erhvervsøkonomiske arbejdspladsargumenter for at fortsætte med sandsugning, og derfor er det vores indstilling, at vi bør drøfte at få det stoppet, og det vil jeg opfordre ministeren til at få indkaldt til forhandling om – også af respekt for, at der tegner sig et flertal i Folketinget, bl.a. bestående af regeringspartiet Det Konservative Folkeparti, for at stoppe sandsugning.
Karina Lorentzen Dehnhardt (SF), 2023-02-09:
Jeg vil måske hellere gå den anden vej og indføre dommerkendelser i forbindelse med flere værktøjer, for jeg synes faktisk, det er ret godt, at der ligesom er nogle, der kigger igennem, om det er godt og fornuftigt, at man bevæger sig den vej, altså at få nogle til at kigge det igennem og få det hjemlet.
Magnus Heunicke (S), 2022-05-06:
Brugerbetalingen gør sig gældende lige der, hvor man ikke har særlig stor indkomst, og hvor man skal i gang med at flytte, og det er altså meget store snubletråde eller måske nærmere mure, man bygger op imod folkesundhed for vores unge mennesker, og derfor synes jeg, det er et fremragende forslag, og tak til partierne, som var med til at tage ansvaret i finansloven for at få prioriteret det her: Enhedslisten, SF, Radikale Venstre, Alternativet og Kristendemokraterne.
Erik Mortensen (S), 2003-10-23:
Det kunne jeg da egentlig godt tænke mig at vide. Med hensyn til den der såkaldte harmoniske overgang fra det nuværende til det kommende: Jamen der er jo ikke nogen harmoni i det, bortset fra at man lægger det i en syltekrukke og siger: Nu gør vi ikke noget, for så gør vi ikke noget forkert.
Peter Skaarup (DF), 2003-05-28:
Er det specielt godt for rettighederne for befolkningen på Taiwan, at man ikke kan blive noget så simpelt som medlem af eller bare observatør i Verdenssundhedsorganisationen WHO, når man i øjeblikket kæmper med et af de allerstørste problemer i verden i øjeblikket, SARS, sygdommen, hvor der hver eneste dag konstateres nye tilfælde på Taiwan?
Helge Adam Møller (KF), 2003-01-23:
Og en væsentlig forudsætning for at få et stadig tættere og tættere politimæssigt samarbejde er, at man landene imellem, altså dem, der skal samarbejde, har tillid, tryghed og kendskab til de regler og de kulturer, der gælder i de øvrige lande, og til de øvrige landes retssystemer.
Svend Aage Jensby (V), 2002-05-17:
Inden for hæren kan man tilsvarende på en række punkter se, hvordan det ene forligsprojekt efter det andet er forudsætningsskabende for det tredje. Beslutningen om at nedlægge Flyvestation Værløse som operativ flyvestation er truffet for at fastholde hensigten i forliget om at skabe sammenhæng mellem mål og midler i forsvaret, styrke kapaciteten til internationale operationer og øge materielinvesteringerne.
Henrik Brodersen (DF), 2015-11-16:
Den anden og tredje del af lovforslaget, som omhandler principper og klagefrister, Arbejdsmarkedets Tillægspension, pas og nogle småjusteringer på færdselsområdet, som skal gælde for Færøerne, har ingen myndighed – hverken politiet, Domstolsstyrelsen, ministeren, retten på Færøerne eller andre – haft nogen bemærkninger til, og det har Dansk Folkeparti heller ikke i den her sag.